ARA: Dimostranti indiġeni fil-Kolombja jwaqqgħu statwa ta' konkwistatur Spanjol
Imtella' Settembru 17, 2020 - Aġġornata 17 Ta' Settembru, 2020 12:46pm Dimostranti indġeni fil-Kolombja waqqgħu l-istatwa tal-konkwistatur Spanjol Sebastián de Belalcázar fil-belt ta' Popayán. Il-pulizija ħarsu lejn membri tal-komunità Misak huma u jużaw ħbula biex jiġbdu l-istatwa. Sebastián de Belalcázar kien waqqaf il-belt fl-1537. Il-mexxejja tal-komunità indiġena jgħidu li de Belalcázar jirrapreżenta ħames sekli ta' ġenoċidju u skjavitù. Il-komunità Misak twaħħal f'de Belalcázar għall-qtil tal-antenati tagħha u teħid ta' art. Is-Sindku ta' Popayán qal li dan kien att ta' vjolenza kontra simbolu ta' belt multikulturali. De Belalcázar mexxa numru ta' spedizzjonijiet fil-Majjistral tal-Amerika t'Isfel u waqqaf ukoll dik li llum hija l-kapitali tal-Ekwador, Quito. It-twaqqigħ ta' statwi assoċjati ma' l-iskjavitù u l-kolonjaliżmu spiċċa att prominenti fil-protesti Black Lives Matter li kienu qed isiru fl-Istati Uniti u fl-Ewropa. Il-moviment kien fuq quddiem f'demostrazzjonijiet li bdew wara l-mewt tar-raġel Afro-Amerikan George Floyd waqt li kien fil-kustodja tal-pulizija. Kienu saru protesti kbar fl-Istati Uniti u bnadi oħra fid-dinja kontra l-brutalità mill-pulizija u d-diskriminazzjoni razzjali.